Foto’s: Dassies se donkies kry eie eetkamerstelDie donkies van Dassiesfontein se padstal span onder hulle eie reusagtige eetkamerstel uit. (Foto: Bradley Lakay/Dassiesfontein.) Dit was nog altyd lekker om by die Dassiesfontein-padstal langs die N2-deurpad tussen Caledon en Botrivier in die Overberg aan te doen. Dan kan jy sommer gou ŉ melkskommel geniet en ŉ wortel of twee met die padstal se trop donkies deel. Nou het jy egter selfs ŉ groter verskoning om eers hier te kom uitspan. Die trop donkies van Dassiesfontein-padstal was nog altyd ŉ toerisme-aantreklikheid in eie reg, maar nou spog die diere met hulle eie allemintige eetkamerstel, wat sommer meer as drie meter hoog staan. Andelien Lakay, bestuurder van Dassiesfontein-padstal se restaurant, het aan Maroela Media gesê die eienaar, Sassie Fick, speel al lankal met die gedagte om ŉ reusetafel en ŉ stel stoele vir die donkies te laat bou. Hy het glo ŉ foto van iets soortgelyks gesien wat vir perde oorsee gebou is. “Die oumas en hulle kleinkinders kom kuier graag vir ons donkies, maar soms het die mense gekla hulle voel die donkies kort meer skuiling. Die oulike trop donkies was nog altyd gewild by toeriste wat eers by die padstal stop. (Foto: Corlie van Aswegen.) “Dis nou vir die donkies wat reeds silwer hokke het en elke week ŉ ‘pedi’ en ŉ ‘mani’ kry terwyl hulle hare ook versorg word, maar nou is daar darem sommer genoeg koelte vir die donkies ook,” vertel sy. Die tafel, wat 2,8 m hoog staan en 3,2 m lank is, met sy twee stoele, wat 3,4 m hoog en 1,9 m breed is, is deur Derrick Jenken, ŉ skrynwerker van Caledon, vir Dassiesfontein gemaak. Die stel is kort na die verslapping van die afsonderingmaatreëls geïnstalleer. Finale afrondings, wat blomme en ŉ tafeldoek insluit, is Maandag op die tafel gesit. “Ons sou sommer ook nog ŉ bottel wyn vir die donkies bygesit het; dit is as ons nou mag wyn verkoop het,” spot sy. Andelien wou nog wag vir ŉ mooiweersdag met die regte beligting om die perfekte foto’s van die donkies saam met hulle eetkamerstel te neem, toe haar man, Bradley, vir haar Woensdag sê hy het sommer reeds ŉ paar foto’s gekliek. Dit is sommer dieselfde dag nog op Dassiesfontein se Facebook gedeel. Die opskudding wat die Overbergse donkies se nuwe huisraad sou veroorsaak is nie iets wat Andelien-hulle verwag het nie. “Ek het later dieselfde aand nog vir my man gesê ek gaan my foon heeltemal afskakel want hy ping-ping die heel tyd soos wat die mense die foto’s deel en kommentaar gelewer het.” Sy het egter al die padstal se Facebook-ondersteuners bedank vir hulle entoesiasme en aangemoedig om so gou moontlik weer ŉ draai daar te kom maak.